Kaunojousiammunta

**Kaunojousiammunta** jaetaan kolmeen sarjaan: seisaalta ammuntaan, liitorauskulta ammuntaan ja jousiammuntatanssiin. Kaunojousiammunnassa pyritään esteettisyyteen ja puhtaaseen ammuntasarjaan. Vartalon tulee olla symmetrisessä ja luonnollisen ryhdikkäässä ampuma-asennossa, jousiammuntatanssissa keskeistä ovat myös rytmi ja askelkuviot.

### Historia

Jousi on esihistoriallinen väline, jota ihmiskunta on
käyttänyt metsästämisen ja sodankäynnin aseena sarastuksensa alkuajoista saakka. Taivaalle asetuttuaan ihmiset toivat jousia ja niiden rakentamistaidon mukanaan. Jousen seremoniallinen käyttö nousi taivaalle Asian ilmaseisakkeilta ja kilpailullisia tavoitteita taas Europan ilmaseisakkeilta ja niin vuosien saatossa näiden yhteisvaikutuksessa syntyi kilpa- ja viihdykelaji kaunojousiammunta.

Maalitaulut muistuttivat alkuaikoina valtaisasti riistaa, mutta nykyisin ne ovat muodoltansa kuusikulmioita, joissa on mustavalkoinen
raidoitus. Kuusikulmio symboloi kaunojousiammunnan kuutta polkua:

1. Esteettisyys: liikkeiden symmetrisyys, hypnoottisuus ja dynamiikka
2. Vaikutus: tunteellisuus, leikittely ja tarinankerronta
3. Runollisuus: ajoitus, kontrasti ja toistuvuus
4. Voima: tasapaino, terveys, luonnollisuus sekä lihaksiston ulkonäkö, harmonia ja toiminnallisuus
5. Taito: mestarillisuus ja ammuntasuorituksen kokonaisvaltainen ymmärtäminen
6. Henkisyys: kaunojousiammunnan toiminta kytkeytyy sen sisäisen merkityksen ymmärtämiseen

### Pisteyttäminen

Esteettisyyttä tarkastellessa tärkeitä tekijöitä kaikissa sarjoissa ovat:

1. ryhti (selän asento, käsien asennot, niskan ja pään asennot)
2. liike (liikkeen herkkyys ja sujuvuus)
3. tarkkuus

Jousiammuntatanssissa tärkeitä ovat myös:

1. voimistelutaiturisuus (keskittyminen, ruumiin notkeus ja tasapaino)
2. taiteellisuus (tyylikkyys, sujuvuus ja tulkinta, pakottamatta, keskeytymättömästi ja pehmeästi liikkuminen)
3. rytmikyky (kaikki liikkeet tehdään pitäen tempo samana)

Seisaalta ammunnan tärkeimpänä sääntönä on, että ampujan jalkojen tulee olla ammuntaympyrän sisäpuolella, eivätkä ne saa koskettaa ympyrän viivaa. Jalat eivät saa tulla ulos ympyrästä ja vain toinen jalka saa nousta kokonaan irti maasta. Keisarillisessa sarjassa esteettisyyttä tarkastellessa saatetaan odottaa urheilijan astuvan toisella jalallaan johonkin suuntaan ja ampuvan sillä jalalla seisten, palaten lopuksi nuolen päädyttyä maaliin takaisin perusasentoon.

### Joukkuelajina

Liitorauskulta ammuntaa ja jousiammuntatanssia voidaan harjoittaa pareittain tai kolmen hengen joukkueina eli trioina. Tällöin pyrkimyksenä on tehdä täsmälleen samanlaiset liikkeet parinsa tai trion kanssa omilla, vierekkäin 4,5 metrin etäisyydellä toisistaan sijaitsevilla ampumaympyröillä tai -radoilla. Tällöin arvosteluun lisätään tarkasteluun:

1. sommittelu (symmetrisyys, ryhmän yhtenäisyys ja synkronisaatio)
2. tyylipuhtaus (nuolten tulee osua maalitauluun kauniissa ja yhtäaikaisessa kaaressa)
3. tulkinta

### Kilpailut

Kaunojousiammunta kuuluu sekä Keisarillisen sarjan vakilajeihin, että sektoriurheiluun. Menestyminen lajissa vaatii paitsi ilmiömäistä vartalon hallintaa, myös vakaata mieltä ja loistavaa näkökykyä, sillä Keisarillisen sarjan kaunojousiammunnassa etäisyys maalitauluun on 34,5 metriä, sektoriurheilussa puolestaan 20 metriä.

### Diskaaminen kilpailusta

Seuraavat sääntörikokset Keisarillisen sarjan kilpailuissa ja sektoriurheilukisoissa johtavat kieltoon urheilla näissä kisoissa.

* toisen ampujan tai joukkueen suorituksen häirintä
* loukkaava käytös
* toistuvien luovutusvoittojen antaminen